Michigan-skoolskieter se ouers in hegtenisPolisiebeamptes omsingel die gebou in Detroit waar James en Jennifer Crumbley Saterdag in hegtenis geneem is. (Foto: Matthew Hatcher/ Getty Images/AFP) Die ouers van die 15-jarige seun wat Dinsdag glo vier leerders by ŉ Amerikaanse hoërskool doodgeskiet het met ŉ vuurwapen wat sy pa gekoop het, is Saterdag in hegtenis geneem. Die inhegtenisnemings volg ŉ dag nadat hulle van onopsetlike manslag aangekla is. Vir ŉ groot deel van Vrydag het niemand geweet waar James en Jennifer Crumbley, ouers van Ethan Crumbley, hulle bevind nie. Die owerhede in Oakland, Michigan, het hulle gevolglik as voortvlugtendes beskou. Die polisie het hulle vroeër vandag in ŉ nywerheidsgebou in Detroit, sowat 64 km van waar die skietery in Oxford plaasgevind het, opgespoor. Dit is naby die plek waar ŉ voertuig wat vermoedelik aan hulle behoort, vroeër gevind is. “Ek was verras dat hulle hier is,” het James E White, polisiehoof van Detroit, gesê. Hy sê een van die ouers was “uiters ontsteld, baie beangs” toe polisiebeamptes hulle opgespoor het. Die Crumbley-egpaar is Saterdag in verband met die skietery aangekeer. (Foto: Oakland County Sherrif’s Office/AFP) Die Crumbley-egpaar se regsverteenwoordigers het vroeër gesê die twee het die omgewing vir hul eie veiligheid verlaat en sou na die gebied terugkeer om aangekla te word. Plaaslike wetstoepassers het egter aan CNN gesê die egpaar het Vrydag $4 000 (sowat R64 500) by ŉ kitsbank naby Oxford getrek, wat die raaisel oor hul verdwyning laat verdiep het. Hulle het ook hul fone afgeskakel. Karen McDonald, staatsaanklaer, het in ŉ vreemde stap aangekondig dat elk van die ouers op vier aanklagte van onopsetlike manslag sal teregstaan. Volgens McDonald moet die aanklagte die individue wat tot die tragedie bygedra het, ook aanspreeklik hou en ŉ boodskap aan vuurwapeneienaars stuur. James Crumbley het die 9 mm‑Sig Sauer- semi-outomatiese handwapen wat sy seun gebruik het, vier dae voor die skietery gekoop. Ethan was saam met sy pa toe hy die wapen gekoop het en het ŉ foto daarvan op sosiale media gedeel. Ethan Crumbley het vier leerders by die Oxford High School in Michigan doodgeskiet. (Foto: Oakland County-polisie/AFP) Ethan staan as ŉ volwassene tereg op vier aanklagte van moord, ŉ aanklag van terreur, sewe aanklagte van aanranding met die doel om te moor en 12 aanklagte van die besit van ŉ vuurwapen in die uitvoering van ŉ misdaad. Hy het nie ’n vorige rekord van misdrywe of swak gedrag by die skool of die polisie nie, hoewel hy kort voor die skietery by twee geleenthede na die skoolkantoor ingeroep is. Die tweede geleentheid was Dinsdag, die dag van die skietery. Sy ouers is ook op dié dag deur die skool ingeroep. Ethan is na die vergadering terug na sy klas. Hy is later ŉ badkamer binne en het uitgekom met ŉ vuurwapen wat hy in sy rugsak versteek het, waarna hy losgebrand het. Drie slagoffers, Hana St. Juliana (14), Madisyn Baldwin (17) en Tate Myre (16) het op die skoolterrein gesterf, terwyl Justin Shilling (17) later beswyk het.